รฟม.คาดจำนวนผู้โดยสาร MRT พุ่ง 5 แสนคน/วัน หลังเปิดบริการสายสีน้ำเงินส่วนต่อขยายครบ
รฟม.คาดจำนวนผู้โดยสาร MRT พุ่งแตะ 5 แสนคน/วัน หลังเปิดบริการสายสีน้ำเงินส่วนต่อขยายช่วงสถานีเตาปูน-สถานีท่าพระ ครบ 8 สถานี
รฟม.คาดจำนวนผู้โดยสาร MRT พุ่งแตะ 5 แสนคน/วัน หลังเปิดบริการสายสีน้ำเงินส่วนต่อขยายช่วงสถานีเตาปูน-สถานีท่าพระ ครบ 8 สถานี
30 ม.ค. 2563

นายภคพงศ์ ศิริกันทรมาศ ผู้ว่าการการรถไฟฟ้าขนส่งมวลชนแห่งประเทศไทย (รฟม.) คาดจำนวนผู้โดยสารรถไฟฟ้า MRT จะเพิ่มขึ้นมาที่ระดับ 5 แสนคน/วัน จากปัจจุบันมีอยู่จำนวน 4.4 – 4.5 แสนคน/วัน หลังจากที่บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM เปิดให้บริการจริงรถไฟฟ้าสายีส้ำเงินส่วนต่อขยายช่วงสถานีเตาปูน-สถานีท่าพระ ที่มีจำนวน 8 สถานี โดยจะสามารถใช้บริการได้ต่อเนื่องเป็นวงกลม จากช่วงหลักสอง-หัวลำโพง-บางซื่อ และบางซื่อ-ท่าพระ
ขณะนี้ รฟม.ยังเปิดให้ทดลองนั่งช่วงเตาปูน-สถานีท่าพระ เวลา 10.00-18.00 น.และจะขยายเวลาช่วงทดลองในช่วงเย็น 18.00-24.00 น. ได้ประมาณกลางเดือน ก.พ.นี้ ซึ่งเป็นช่วงพีคของการโดยสารรถไฟฟ้า ก่อนจะเก็บค่าโดยสารในวันที่ 29 มี.ค.นี้ อัตราค่าโดยสารตามระยะทาง  16-42 บาท
ในวันนี้ รฟม.ร่วมกับกรมแพทย์ทหารบก และ BEM จัดกิจกรรมรณรงค์ป้องกันและดูแลสุขภาพจากการแพร่กระจายเชื้อไวรัโคโรน่าสายพันธุ์ใหม่ โดยมี นายภคพงศ์ ศิริกันทรมาศ ผู้ว่าการ รฟม. พลตรี ธารา พูนประชา รองเจ้ากรมแพทย์ทหารบก และ นายอัลวิน จี รองกรรมการผู้จัดการ สนับสนุนปฏิบัติการ  BEM นำคณะผู้บริหารและพนักงาน รฟม.เจ้าหน้าที่กรมแพทย์ทหารบก และเจ้าหน้าที่ BEM แจกหน้ากากอนามัย เจลล้างมือทำความสะอาด และเอกสารให้ความรู้แก่ผู้ใช้บริการรถไฟฟ้า MRT ณ สถานีสีลม ซึ่งมีผู้ใช้บริการรถไฟฟ้าและนักท่องเที่ยวทั้งชาวไทยและชาวต่างชาติหนาแน่น
ทั้งนี้ รฟม. ในฐานะหน่วยงานกำกับผู้ให้บริการเดินรถไฟฟ้ามหานคร สายเฉลิมรัชมงคล (MRT สายสีน้ำเงิน) และสายฉลองรัชธรรม (MRT สายสีม่วง) ร่วมกับ กรมแพทย์ทหารบก และ BEM จัดกิจกรรมดังกล่าวขึ้น เพื่อเป็นการประชาสัมพันธ์ข้อมูลและรณรงค์ให้ประชาชนสวมใส่หน้ากากอนามัยป้องกันการแพร่ระบาดของเชื้อไวรัสโคโรน่าสายพันธุ์ใหม่ โดยได้จัดเตรียมหน้ากากอนามัย จำนวน 420,000 ชิ้น แจกให้แก่ผู้ใช้บริการตามสถานีต่างๆ ของรถไฟฟ้า MRT ทั้งสายสีน้ำเงินและสายสีม่วง
โดยเริ่มแจก 30,000 ชิ้น ณ สถานีรถไฟฟ้า 5 สถานีแรก ได้แก่ สถานีสวนจตุจักร สถานีสุขุมวิท สถานีสีลม สถานีเตาปูน และสถานีตลาดบางใหญ่ ซึ่งจะเริ่มทยอยแจกตั้งแต่วันที่ 30 ม.ค.63 เป็นต้นไป และจะทยอยแจกจนครบทุกสถานี โดยผู้ใช้บริการสามารถขอรับหน้ากากอนามัยได้ที่พนักงาน ณ บริเวณจุดตรวจสัมภาระทางเข้า
แม้ว่าขณะนี้มีความกังวลการแพร่ระบาดโรคไวรัสโคโรน่า แต่ไม่พบการเดินทางด้วยรถไฟฟ้าลดลง เพราะมองว่าการเดินทางด้วยรถไฟฟ้ามีความจำเป็น และมีความสะดวกรวดเร็ว ไม่ต้องเผชิญกับปัญหาจราจร ปัจจุบัน จำนวนผู้โดยสารรถไฟฟ้า MRT ช่วงหัวลำโพง-เตาปูน อยู่ที่ 3.7 แสนคน/วัน ส่วนต่อขยายสายสีน้ำเงิน 7 หมื่นคน/วัน และสายสีม่วง 7 หมื่นคน/วัน